### Beslutningstema

Under dette punkt orienterer forvaltningen om, at udkast til fem vandløbsregulativer sendes i fornyet offentlig høring på grund af de ændringer, som den første høring medførte.

### Historik

Kommunalbestyrelsen besluttede den 30. maj 2024 at bemyndige forvaltningen til at sende udkast til vandløbsregulativer i offentlig høring, og efterfølgende træffe afgørelse om at vedtage regulativerne, under forudsætning af, at der ikke indkommer væsentlige indsigelser. Bemyndigelsen knytter sig generelt til det igangværende arbejde med revision af vandløbsregulativer.

### Sagsfremstilling

Forvaltningen har haft udkast til regulativer for fem vandløb i Fiskbæk- oplandet i otte ugers offentlig høring. Der er kommet væsentlige indsigelser til udkastene.

Indsigelserne er kommet fra [adresse], Danmarks Sportsfiskerforbund, Sønderjyske Vandløb samt et vandløbslaugs-medlem fra den arbejdsgruppe, som har fulgt regulativarbejdet. Indsigelserne og et resumé af indsigelserne er vedlagt.

Camilla Bech og sportsfiskerne er kritiske overfor brugen af mejekurv, og ønsker mere håndholdt vedligeholdelse. De ønsker en præcisering af, at sten og grus under ingen omstændigheder må tages op af vandløbet, at mere dødt ved, træ og grene bliver efterladt nede i vandløbene og at træer og buske i langt højere grad bliver bevaret langs vandløbene. De finder desuden, at beskæringer af træer og buske ikke kan ske med henvisning til, at den maskinelle vedligeholdelse skal kunne praktiseres, men alene af hensyn til vandføringen. Endelig har de påpeget forskellige formuleringer i miljørapporterne og redegørelserne, som de ønsker afspejlet stærkere i regulativerne, og de mener, at Miljøministeriets vejledninger i at udarbejde vandløbsregulativer ikke er fulgt i tilstrækkelig grad.

Sønderjyske Vandløb roser arbejdsformen med involvering af en arbejdsgruppe i hele processen. De gør opmærksom på en fejl i nogle af regulativernes tilsynsbestemmelser, hvor et væsentligt afsnit er faldet ud under redigeringen, og endelig gør de opmærksom på, at flere træer og buske langs vandløbene på længere sigt kan medføre ensidig vedligeholdelse på strækningerne.

Vandløbslaugs-medlemmet roser ligeledes dialogen i arbejdsgruppen og de fælles drøftelser og bidrag til formuleringer.

Ud over ovennævnte har Lyst- og sportsfiskerne også formuleret ønsker om flere sandfang og mere træplantning langs vandløbene. Der er tale om emner, som falder udenfor arbejdet med regulativrevision, og der henvises til regulerings- og restaureringsansøgninger.

Forvaltningen har inddraget arbejdsgruppen i behandlingen af de indkomne bemærkninger, og har drøftet forslag til justering af relevante formuleringer. På den baggrund har forvaltningen udarbejdet nye udkast til de 5 regulativer, hvor det er præciseret, at håndholdt vedligeholdelse har første prioritet på le-strækninger. Brugen af mejekurv er fastholdt som hidtil. Der er udpeget yderligere strækninger, der vil blive vedligeholdt med le, og der er ændret i formuleringer, så der i højere grad vil blive efterladt træer, dødt ved og grene, når det ikke hindrer vandføringen væsentligt, eller umuliggør vedligeholdelsen. Endelig er det præciseret, at sten og grus ikke må graves op af vandløbet, og hvis det er bydende nødvendigt at opgrave sand, sten og grus, vil sten og grus blive genudlagt.

Med de foreslåede ændringer har forvaltningen lagt vægt på, at regulativerne fortsat danner en klar ramme for kommunens drift og vedligeholdelse af de pågældende vandløb, hvor der bliver taget hensyn til både målopfyldelse og vandføring. Med omfanget og vægtningen af ændringerne er det forvaltningens vurdering, at regulativerne igen skal fremlægges i otte ugers offentlig høring. Regulativerne med tilhørende redegørelser og miljørapporter er vedlagt. Alle de foreslåede ændringer er fremhævet med blåt.

### Lovgrundlag

Vandløbsloven

### Indstilling Fagchefen for Teknik og Miljø indstiller,

|  |  |
| --- | --- |
| at | orienteringen tages til efterretning. |

### Beslutning

Orienteringen taget til efterretning.

Jakob Bach deltog ikke i mødet.